ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0266/98 υποβολή: Yiannis Roubatis (PSE) προς την Επιτροπή (13 Φεβρουαρίου 1998)

Θέμα: Η τακτική του καθεστώτος Τούζμαν στην Κροατία

Σύμφωνα με δημοσίευμα της εφημερίδας «International Herald Tribune» το καθεστώς Τούζμαν στην Κροατία έχει θέσει υπό διωγμό το «Croatian Helsinki Committee» και την ανεξάρτητη εφημερίδα «Feral Tribune» ενώ προσπαθεί να θέσει υπό έλεγχο ή ακόμη και να καταργήσει μη αρεστά στο καθεστώς κροατικά και ξένα ιδρύματα, θυγατρικές ξένων επιχειρήσεων, ανθρωπιστικές και άλλες Μη Κυβερνητικές Οργανώσεις, που εργάζοναι για την ανεξαρτησία των Μέσων Μαζικής Ενημέρωσης, την Δημοκρατία και τα Ανθρώπινα Δικαιώματα στην Κροατία.

Η λογική του καθεστώτος Τούζμαν για τον διωγμό αυτό είναι ότι όλοι αυτοί οι οργανισμοί «φέρουν επικίνδυνη ξένη ιδεολογία» στην Κροατία.

Ερωτάται η Επιτροπή:

1. Γνωρίζει την τακτική αυτή του καθεστώτος Τούζμαν;

2. Προτίθεται να χρηματοδοτήσει και να ενισχύσει με κάθε τρόπο τα υπό διωγμό ιδρύματα στην Κροατία;

3. Προτίθεται να ζητήσει από τον Κροάτη πρόεδρο να σταματήσει τον διωγμό των οργανισμών που στηρίζουν την ανεξαρτησία των Μέσων Μαζικής Ενημέρωσης, τα Ανθρώπινα Δικαιώματα και την Δημοκρατία στην Κροατία;

Απάντηση του κ. Van den Broek εξ ονόματος της Επιτροπής (13 Μαρτίου 1998)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου σχετικά με την ελευθερία συνεταιρισμού και έκφρασης στην Κροατία, ιδιαίτερα όσον αφορά τους πρόσφατους νόμους και περιορισμούς σχετικά με τις δραστηριότητες μη κυβερνητικών οργανώσεων (ΜΚΟ) και ανεξάρτητων μέσων ενημέρωσης. Έχει αναφερθεί σχετικά σε διάφορα επίπεδα και σε πολλές ευκαιρίες σε επαφές με τις αρχές της Κροατίας.

Ο σεβασμός των δικαιωμάτων του ανθρώπου είναι μία από τις προϋποθέσεις για την ανάπτυξη καλύτερων σχέσεων μεταξύ της Κροατίας και της Κοινότητας. Πράγματι η ελευθερία έκφρασης και συνεταιρισμού αναφέρονται ειδικά στα συμπεράσματα του Συμβουλίου της 29ης Απριλίου 1997, τα οποία θέτουν τις προϋποθέσεις για την ανάπτυξη διμερών σχέσεων με τις χώρες που καλύπτονται από την περιφερειακή προσέγγιση της Κοινότητας έναντι των χωρών της Νοτιοανατολικής Ευρώπης.

Η Επιτροπή παρέχει βοήθεια (σχεδόν 5,5 εκατ. ECU μέχρι σήμερα) σε οργανώσεις της κοινωνίας των πολιτών και σε ομάδες παρακολούθησης και προάσπισης των δικαιωμάτων του ανθρώπου στην Κροατία, καθώς και σε ανεξάρτητα μέσα ενημέρωσης και προτίθεται να συνεχίσει τη βοήθειά της στους τομείς αυτούς.

Το Αξιότιμο Μέλος του Κοινοβουλίου μπορεί επίσης να ανατρέξει στην απάντηση που δόθηκε στη γραπτή ερώτηση Ε-3946/97 του κ. Swoboda ((ΕΕ C 187 της 16.6.1998, σελ. 99. )) και στην παρέμβαση της Επιτροπής κατά τη διάρκεια της συζήτησης σε σύνοδο ολομελείας σχετικά με τα δικαιώματα του ανθρώπου και την κοινωνία των πολιτών στην Κροατία, στις 18 Δεκεμβρίου 1997.
ΓΡΑΠΤΗ ΕΡΩΤΗΣΗ E-1013/98 υποβολή: Wilmya Zimmermann (PSE) προς το Συμβούλιο (3 Απριλίου 1998)

Θέμα: Προβλήματα αλλοδαπών παιδιών, των οποίων η επιμέλεια έχει ανατεθεί σε γερμανικές οικογένειες, όσον αφορά την ελεύθερη κυκλοφορία και εγκατάσταση στην ΕΕ

Τα αλλοδαπά παιδιά των οποίων η επιμέλεια έχει ανατεθεί σε γερμανικές οικογένειες δεν έχουν το ίδιο καθεστώς όπως και η οικογένεια. Τούτο συμβαίνει συχνότερα με τα παιδιά αιτούντων άσυλο ή τα αλλοδαπά παιδιά για τα οποία η χώρα προέλευσης δεν έχει εκδώσει διαβατήρια (εν μέρει επίσης από κράτη μέλη της ΕΕ). Τούτο δημιουργεί συχνά προβλήματα όσον αφορά την ελεύθερη κυκλοφορία και εγκατάσταση (διέλευση συνόρων).

1. Ποιά είναι η λύση που μελετάται για το πρόβλημα στην ΕΕ;

2. Με ποιό τρόπο λαμβάνεται υπόψη κατά την επίλυση του προβλήματος η Σύμβαση του ΟΗΕ για τα παιδιά, η Σύμβαση της Χάγης για την υιοθεσία ή η « πρόταση για την σύναψη Ευρωπαϊκής Σύμβασης σχετικά με το δικαίωμα σε οικογενειακή ζωή» (που έχει προταθεί από τον Ευρωπαϊκό Συντονισμό για το δικαίωμα των αλλοδαπών σε οικογενειακή ζωή, (25, Bld de Bonne Nouvelle, F-75002 Παρίσι);

Απάντηση (16/17 Ιουνίου 1998)

1. Το Συμβούλιο υπενθυμίζει ότι στις 30 Νοεμβρίου 1994 θέσπισε κοινή δράση, βάσει του άρθρου Κ.3 παράγραφος 2, σημείο β) της συνθήκης για την Ευρωπαϊκή Ένωση, όσον αφορά τις διατυπώσεις ταξιδίου, για μαθητές, υπηκόους τρίτων χωρών, που διαμένουν σε κράτος μέλος ((ΕΕΕΚ L 327 της 19.12.1994, σελ. 1. )). Σύμφωνα με το άρθρο 1 της εν λόγω κοινής δράσης, ένα κράτος μέλος δεν απαιτεί θεώρηση από τους μαθητές που είναι υπήκοοι τρίτων κρατών, διαμένουν σε άλλο κράτος μέλος και είναι μέλη ομάδας μαθητών στο πλαίσιο σχολικής εκδρομής.

Σύμφωνα με το άρθρο 2 αυτής της κοινής δράσης, τα κράτη μέλη δεν απαιτούν ούτε διαβατήριο ούτε ταυτότητα των μαθητών αυτών εφόσον, μεταξύ άλλων, ο καθηγητής που συνοδεύει την ομάδα μαθητών είναι σε θέση να επιδείξει κατάλογο που να περιλαμβάνει πρόσφατη φωτογραφία κάθε μαθητή που αναφέρεται σ'αυτόν.

2. Στο Συμβούλιο δεν έχουν υποβληθεί άλλες πρωτοβουλίες της Επιτροπής ή κράτους μέλους, βάσει του άρθρου Κ.3, παράγραφος 2 της συνθήκης για την Ευρωπαϊκή Ένωση, σχετικά με τους όρους κυκλοφορίας στο έδαφος των κρατών μελών των παιδιών που είναι υπήκοοι τρίτων κρατών.
ΓΡΑΠΤΗ ΕΡΩΤΗΣΗ E-0871/98 υποβολή: Gerhard Hager (NI) προς την Επιτροπή (26 Μαρτίου 1998)

Θέμα: Πρόοδοι στον αγώνα κατά της κακοποίησης των παιδιών

Η Επιτροπή παρουσίασε κατά το έτος 1997 μία ανακοίνωση σχετικά με την καταπολέμηση του σεξουαλικού τουρισμού σε σύνδεση με την κακοποίηση των παιδιών (COM(96)0547) καθώς και ένα υπόμνημα για τη συμβολή της Ευρωπαϊκής Ένωσης στην ενίσχυση του αγώνα κατά της κακοποίησης και της σεξουαλικής εκμετάλλευσης των παιδιών (C4-0556/96). Μία έκθεση του Ευρωπαϊκού Κοινοβουλίου για το εν λόγω θέμα απαιτούσε με επιμονή τη χρησιμοποίηση όλων των διαθέσιμων μέσων.

1. Τι πραγματοποιήθηκε εν τω μεταξύ από την Επιτροπή, για να υλοποιηθούν οι στόχοι της ανακοινώσεως και του υπομνήματος;

2. Διαθέτει η Επιτροπή πληροφορίες για τις προόδους που επιτεύχθησαν στον τομέα αυτό από τα κράτη μέλη κατά τη διάρκεια του τελευταίου διαστήματος;

Απάντηση του κ. Papoutsis εξ ονόματος της Επιτροπής (24 Απριλίου 1998)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ E-0536/98 υποβολή: Giuseppe Rauti (NI) προς την Επιτροπή (4 Μαρτίου 1998)

Θέμα: Πρόληψη βλάβης στο περιβάλλον του Porto Corsini της Ραβένας (Ιταλία)

Στην περιοχή του Porto Corsini (Ραβένα) συλλέγονται υπογραφές για διάφορες αναφορές εναντίον της απειλούμενης οικολογικής καταστροφής αυτής της περιοχής και, ειδικότερα, της γήινης λωρίδας γνωστής ως Pineta Staggioni, που βρίσκεται βόρεια του Porto Corsini.

Τί μέτρα σκοπεύει να λάβει η Επιτροπή προκειμένου να διασφαλίσει το σεβασμό των κοινοτικών περιορισμών για την προστασία του περιβάλλοντος (SIC-BIO-Italy IT αριθ. 47.000005);

Δεδομένου ότι η περιοχή Pineta Staggioni υπόκειται σε περιορισμούς όσον αφορά την προστασία του περιβάλλοντος, ότι το Συμβούλιο της Ευρώπης και η Ευρωπαϊκή Ένωση παρακολουθούν το ζήτημα διαρκώς και συνεργάζονται για την προστασία μίας οικολογικής ζώνης σπανίου κάλλους και ότι οι απειλούμενες αλλαγές από το περιφερειακό σχέδιο διαμόρφωσης του τοπίου συνεπάγονται, μεταξύ άλλων, και την κοπή τουλάχιστον 2.400 πεύκων, πολλά από τα οποία έχουν ηλικία πολλών εκατοντάδων ετών, προτίθεται άραγε η Επιτροπή να λάβει επείγοντα μέτρα;

Εκτός από τους κοινοτικούς περιορισμούς για την προστασία του περιβάλλοντος (SIC-BIO-Italy IT αριθ. 47.000005), αξίζει να αναφερθεί ότι η περιοχή Pineta Staggioni έχει προγραμματισθεί να περιληφθεί στον υπό διαμόρφωση φυσικό δρυμό του δέλτα του ποταμού Πάδου και ότι υπάρχουν σχέδια να ζητηθεί οικονομική βοήθεια για την κατασκευή του εν λόγω δρυμού από την Ευρωπαϊκή Ένωση. Κατά συνέπεια, η άρνηση της χορήγησης μίας τέτοιας βοήθειας, σε περίπτωση που κοπούν τα 2.400 πεύκα του πευκώνα Staggioni και η μη τήρηση των υφισταμένων μέτρων για την προστασία του περιβάλλοντος, ίσως να αποτελούσαν ανασταλτικό μέσο.

Απάντηση της κας Βjerregaard εξ ονόματος της Επιτροπής (8 Απριλίου 1998)

Οι τοποθεσίες «Pineta di Casalborsetti, Pineta Staggioni, Duna di Porto Corsini» έχουν προταθεί από την Ιταλία ως τοποθεσίες κοινοτικού ενδιαφέροντος στο πλαίσιο της οδηγίας 92/43/ΕΟΚ της 21ης Μαΐου 1992 για τη διατήρηση των φυσικών ενδιαιτημάτων και της άγριας χλωρίδας και πανίδας ((ΕΕ L 206, 22.07.1992. )).

Το άρθρο 6 ορίζει τους κανόνες που πρέπει να ακολουθούνται για να εκτιμάται η συνοχή ενός σχεδίου με τους στόχους της οδηγίας. Το εν λόγω άρθρο έχει μεταφερθεί στην ιταλική νομοθεσία με το Προεδρικό Διάταγμα 08/09/97 αριθ. 357.

Για να εκτιμηθεί η συμμόρφωση με την κοινοτική νομοθεσία, η Επιτροπή ζήτησε από τις ιταλικές αρχές συμπληρωματικές πληροφορίες.
ΓΡΑΠΤΗ ΕΡΩΤΗΣΗ E-0174/98 υποβολή: David Bowe (PSE) προς την Επιτροπή (5 Φεβρουαρίου 1998)

Θέμα: Έλεγχοι στα εισαγόμενα είδη διατροφής

Σήμερα, όλα τα είδη διατροφής ζωϊκής προέλευσης που εισάγονται στην Ευρωπαϊκή Ένωση από τρίτες χώρες υπόκεινται σε αυστηρούς ελέγχους. Μπορούν να εισαχθούν στην ΕΕ μόνο από έναν καθορισμένο συνοριακό σταθμό ελέγχου και ο εισαγωγέας οφείλει να προαναγγείλει την άφιξη του εμπορεύματος 24 ώρες νωρίτερα. Τα εισαγόμενα αυτά εμπορεύματα περνούν από διαδικασία κτηνοτροφικών ελέγχων που περιλαμβάνει βεβαιωμένα επίπεδα επιθεώρησης και ο εισαγωγέας οφείλει να καταβάλει το αντίτιμο του κόστους των κτηνιατρικών επιθεωρήσεων πριν ληφθεί το πιστοποιητικό τελωνειακού ελέγχου για τα εμπορεύματα. Εντούτοις, σε ό,τι αφορά τα είδη διατροφής μη ζωϊκής προέλευσης, δεν απαιτείται η εκ των προτέρων πιστοποίηση εισαγωγής ούτε και προβλέπεται πιστοποιημένο σύστημα ελέγχων, και το κόστος της επιθεώρησης επιβαρύνει τις ελεγκτικές αρχές.

Λαμβάνοντας υπόψη ότι ορισμένα είδη διατροφής μη ζωϊκής προέλευσης μπορούν να θέσουν σε σοβαρό κίνδυνο τη δημόσια υγεία - ορισμένα εξ αυτών ενδέχεται, π.χ., να περιέχουν μυκοτοξίνες - προτίθεται άραγε η Επιτροπή να εναρμονίσει τα κοινοτικά επίπεδα ελέγχων για τα είδη διατροφής μη ζωϊκής προέλευσης με αυτά που ισχύουν για τα είδη διατροφής ζωϊκής προέλευσης; Σε αρνητική περίπτωση, ποιος είναι ο λόγος;

Συμπληρωματική απάντηση της κ. Bonino εξ ονόματος της Επιτροπής (12 Ιουνίου 1998)

Τα τρόφιμα φυτικής προέλευσης υπόκεινται στις διατάξεις των οδηγιών πλαίσιο 89/397/ΕΟΚ ((ΕΕ L 186, 30.6.1989 )) και 93/99/ΕΟΚ ((ΕΕ L 290, 24.11.1993 )) σχετικά με τους επίσημους ελέγχους των τροφίμων και οι διατάξεις αυτές ισχύουν για τα τρόφιμα που εισάγονται στην Κοινότητα.

Η οδηγία 93/43/ΕΟΚ για την υγιεινή των τροφίμων ((ΕΕ L 175, 19.7.1993 )), καθορίζει επίσης ότι τα κράτη μέλη λαμβάνουν τα αναγκαία μέτρα για να υποβάλλουν τα τρόφιμα που εισάγονται στην Κοινότητα σε επίσημους ελέγχους για να εξασφαλιστεί η τήρηση των ίδιων αρχών υγιεινής που ισχύουν για την παραγωγή τροφίμων μέσα στην Κοινότητα.

Η Ευρωπαϊκή Επιτροπή πιστεύει ότι σε γενικές γραμμές η σωστή εφαρμογή αυτών των διατάξεων σε συνδυασμό με τη συνηθισμένη εμπειρογνωμοσύνη και την πείρα των εθνικών αρχών προσφέρει την κατάλληλη προστασία της υγείας των καταναλωτών στην Κοινότητα.

Εντούτοις στο πλαίσιο της απλοποίησης των νομοθεσιών σχετικά με την υγιεινή και σύμφωνα με την πράσινη βίβλο για τη νομοθεσία τροφίμων ((Έγγρ. COM(97) 176 τελικό. )), η Ευρωπαϊκή Επιτροπή άρχισε να κάνει σκέψεις σχετικά με την αξιολόγηση της αναγκαιότητας να ενταχθούν τα τρόφιμα φυτικής προέλευσης σε ένα πιο λεπτομερές νομοθετικό πλαίσιο. Αυτή η αξιολόγηση θα έχει ως βάση μια σειρά στοιχείων μεταξύ των οποίων θα αναφέρονται τα αποτελέσματα των επισκέψεων που πραγματοποίησε πρόσφατα η Ευρωπαϊκή Επιτροπή στα κράτη μέλη, σχετικά με τους τρόπους με τους οποίους πραγματοποιούνται έλεγχοι των εισαγωγών τροφίμων φυτικής προέλευσης.
ΓΡΑΠΤΗ ΕΡΩΤΗΣΗ P-1321/98 υποβολή: Michael McGowan (PSE) προς την Επιτροπή (24 Απριλίου 1998)

Θέμα: Ενέργειες της Volvo εις βάρος των εσωτερικών εμπορικών σχέσεων

Η ανώνυμη εταιρία Volvo της Σουηδίας αθέτησε συμφωνία που είχε συνάψει με τη Synergy Dynamics του Ηνωμένου Βασιλείου, η οποία εδρεύει στην εκλογική μου περιφέρεια. Είναι η Επιτροπή ενήμερη της ζημίας που έχει προκληθεί για την ενδοκοινοτική συνεργασία στον τομέα των προγραμμάτων έρευνας και ανάπτυξης από μία τέτοια ενέργεια της Volvo και προτίθεται να προβεί στη διενέργεια έρευνας για τον τρόπο με τον οποίο χειρίσθηκε το θέμα αυτό η εν λόγω εταιρία;

Αναφέρομαι συγκεκριμένα στο σχέδιο «Lindholmen» και στην άρνηση της Volvo να καλύψει τη δαπάνη στην οποία υποβλήθηκε η Synergy Dynamics για το σχεδιασμό ενός International Knowledge Centre for Gothenburg, κατόπιν εντολής που έλαβε από υπάλληλο της Volvo ο οποίος ψευδώς ενεφανίσθη ως διευθυντής ανάπτυξης διευθυντικών στελεχών.

Η Volvo Σουηδίας αρνήθηκε να εξοφλήσει το σχετικό χρέος που ανέρχεται σε 100.000 λίρες στερλίνες, πράγμα που δημιούργησε μεγάλες οικονομικές δυσχέρειες στη Synergy Dynamics και προκάλεσε επιπρόσθετες δαπάνες και μεγάλη απώλεια χρόνου εις βάρος της μικρομεσαίας αυτής επιχείρησης. Επιπλέον η Volvo υπαινίχθηκε ότι θα χρησιμοποιήσει την οικονομική της ισχύ για να αποκρούσει οποιαδήποτε απόπειρα της Synergy Dynamics να απαιτήσει μέσω της δικαστικής οδού την εξόφληση του οφειλόμενου ποσού για εργασία που εκτέλεσε καλή τη πίστη. Επίσης ερωτώ την Επιτροπή:

1. τι μέτρα κοινοτικής προστασίας ισχύουν σήμερα ή προβλέπεται να ισχύσουν για τις μικρομεσαίες επιχειρήσεις που συναλλάσσονται με μεγάλες πολυεθνικές εταιρίες;

2. υπάρχει ή προβλέπεται να υπάρξει κάποια κοινοτική νομοθεσία για την προστασία των μικρομεσαίων επιχειρήσεων έναντι της μεγάλης οικονομικής ισχύος των πολυεθνικών εταιριών που τις αναγκάζει στις περιπτώσεις αυτές να μην προσφεύγουν στη δικαιοσύνη;

Απάντηση του κ. Παπουτσή εξ ονόματος της Επιτροπής (12 Ιουνίου 1998)

Η διαφορά μεταξύ των δύο επιχειρήσεων, στην οποία αναφέρεται το αξιότιμο μέλος του Κοινοβουλίου, αποτελεί ζήτημα ιδιωτικού δικαίου. Η Επιτροπή δεν διαθέτει έννομα μέσα που να της επιτρέπουν την καταγγελία της συμπεριφοράς μιας επιχείρησης βάσει του κοινοτικού δικαίου. Δεν υφίσταται ειδική νομοθεσία που να ρυθμίζει τις σχέσεις μεταξύ μικρομεσαίων επιχειρήσεων (ΜΜΕ) και μεγάλων πολυεθνικών εταιρειών.
ΓΡΑΠΤΗ ΕΡΩΤΗΣΗ E-0547/98 υποβολή: Roberta Angelilli (NI) προς την Επιτροπή (4 Μαρτίου 1998)

Θέμα: Κεντρική μονάδα παραγωγής γάλακτος

Αναφερόμενη στην απάντηση που έλαβα στη γραπτή μου ερώτηση E-3408/97 ((ΕΕ C 158 της 25.5.1998, σελ. 103.)) στις 27 Νοεμβρίου 1997 από τον Επίτροπο κ. Fischler θα ήθελα να προσθέσω τα εξής:

Τις τελευταίες ημέρες, ο ιταλικός τύπος δημοσίευσε νέα στοιχεία όσον αφορά την επιλήψιμη διαχείριση της κεντρικής μονάδας παραγωγής γάλακτος του Δήμου Ρώμης εξ αιτίας της οποίας η εν λόγω επιχείρηση βρέθηκε με ταμειακό έλλειμμα άνω των 57 δισ. λιρών Ιταλίας.

Το στοιχείο αυτό, το οποίο διαπιστώθηκε από το Ελεγκτικό Συνέδριο, είχε ως συνέπεια να προσαχθούν ενώπιον της δικαιοσύνης οι 20 διοικητικοί υπάλληλοι που ανέλαβαν διαδοχικά τη διεύθυνση της επιχείρησης από το 1978 μέχρι την πώλησή της.

Το ως άνω έλλειμμα δημιουργήθηκε επειδή οι εταιρίες διανομής, CADA και SICEDAB οι οποίες προέβαιναν στην πώληση του γάλακτος της εν λόγω επιχείρησης, ανέβαλαν συνεχώς την εξόφληση των χρεών που είχαν δημιουργήσει με αυτήν. Ήδη από το 1978, κατεβλήθησαν διάφορες προσπάθειες για την επίλυση του προβλήματος του χρέους οι οποίες αποσκοπούσαν στην επίτευξη συμφωνίας μεταξύ της κεντρικής μονάδας παραγωγής γάλακτος αφενός, και της CADA και της SICEDAB αφετέρου, για την αναγνώριση του χρέους και την αναζήτηση πιθανών τρόπων για την αποπληρωμή του. Οι προσπάθειες αυτές περιελάμβαναν συντηρητικές κατασχέσεις, υποθήκευση περιουσιακών στοιχείων, παρατάσεις των περιόδων παραχώρησης αδειών, εκχωρήσεις χαρτοφυλακίου πελατών και μεταφορικών μέσων, προκηρύξεις διαγωνισμών. Εν τω μεταξύ, η κεντρική μονάδα παραγωγής γάλακτος έλαβε το καθεστώς της επιχείρησης ειδικής εκμετάλλευσης και, στο τέλος, ιδιωτικοποιήθηκε. Επί τη βάσει των ανωτέρω, ερωτάται η Επιτροπή:

1. Είναι σε θέση σήμερα, υπό το πρίσμα των νέων αυτών στοιχείων, να παράσχει εμπεριστατωμένη γνώμη επί του ανωτέρω ζητήματος;

2. Είναι δυνατόν η μεταβίβαση της κεντρικής μονάδας παραγωγής γάλακτος στον όμιλο «Cirio» να ενισχύσει υπερβολικά μία δεσπόζουσα θέση στην αγορά βλάπτοντας με τον τρόπο αυτό τον ελεύθερο ανταγωνισμό;

Απάντηση του κ. Fischler εξ ονόματος της Επιτροπής (3 Απριλίου 1998)

Δεδομένης της περίπλοκης τεχνογνωσίας που απαιτείται για τη μελέτη της υπό εξέταση υπόθεσης, η Επιτροπή δεν έχει ακόμη λάβει θέση.

Εκτός από τα στοιχεία που αφορούν τις οφειλές της Κεντρικής Μονάδας Παραγωγής Γάλακτος του Δήμου Ρώμης (Centrale del Latte di Roma), όπως πιστοποιούνται από τις ετήσιες εκθέσεις δραστηριότητας της εν λόγω επιχείρησης, η Επιτροπή δεν διαθέτει στοιχεία σχετικά με το πιθανολογούμενο πρόσθετο χρέος, ύψους 57 δισ. λιρών Ιταλίας, το οποίο αναφέρει στην ερώτησή του το αξιότιμο μέλος του Κοινοβουλίου.

Όσον αφορά την ενίσχυση της θέσης του αγοραστού στην αγορά, η Επιτροπή επιθυμεί να ενημερώσει το αξιότιμο μέλος του Κοινοβουλίου ότι η τρέχουσα εξέταση της εν λόγω υπόθεσης επικεντρώνεται, κυρίως, στη χορήγηση εθνικών ενισχύσεων για την εξόφληση των λειτουργικών δαπανών της Κεντρικής Μονάδας Παραγωγής Γάλακτος του Δήμου της Ρώμης, καθώς και στη συμφωνία της διαδικασίας ιδιωτικοποίησης, που ακολουθείται από το Δήμο της Ρώμης, με την πάγια τακτική της Επιτροπής στον εν λόγω τομέα.
ΓΡΑΠΤΗ ΕΡΩΤΗΣΗ E-0754/98 υποβολή: Angela Sierra Gonzαlez (GUE/NGL) προς την Επιτροπή (18 Μαρτίου 1998)

Θέμα: Πρωτοβουλία τύπου REGIS υπέρ των άκρως απομεμακρυσμένων περιφερειών στο πλαίσιο της Agenda 2000

H Agenda 2000 προβλέπει τη διατήρηση των άκρως απομεμακρυσμένων περιφερειών ως περιφερειών του στόχου 1, ακόμη και αν αυτές υπερβαίνουν το 75% του μέσου κοινοτικού ΑΕΠ.

Ωστόσο, η Agenda 2000 αναφερόμενη σε «μείωση του αριθμού των κοινοτικών πρωτοβουλιών», εξαιρεί από τους νέους στόχους την πρωτοβουλία REGIS για τις άκρως απομεμακρυσμένες περιφέρειες, αντίθετα προς τα προβλεπόμενα σε προηγούμενες περιόδους προγραμματισμού. Όπως γνωρίζει η Επιτροπή, η πρωτοβουλία REGIS είναι το δεύτερο σε σπουδαιότητα πρόγραμμα επενδύσεων στις Καναρίους Νήσους, μετά το λειτουργικό πρόγραμμα για τις Καναρίους Νήσους του ΕΤΠΑ, και προσφέρει σημαντικούς οικονομικούς πόρους για την τοπική ανάπτυξη και την προώθηση ανανεώσιμων πηγών ενέργειας, για να αναφερθούν ορισμένα μόνο παραδείγματα.

Εξάλλου, η ειδική μεταχείριση της οποίας τυγχάνουν οι άκρως απομεμακρυσμένες περιφέρειες στη νέα Συνθήκη του Άμστερνταμ, η οποία προβλέπει ειδικά μέτρα για τους «όρους πρόσβασης στους διαρθρωτικούς πόρους και τα οριζόντια κοινοτικά προγράμματα», καθιστά αναγκαία τη θέσπιση μιας ειδικής κοινοτικής πρωτοβουλίας για τις εν λόγω περιφέρειες, κατά το πρότυπο της πρωτοβουλίας REGIS, όπως ίσχυε έως τώρα.

Θεωρεί η Επιτροπή αναγκαία την ένταξη στην προσεχή περίοδο προγραμματισμού μιας κοινοτικής πρωτοβουλίας για τις άκρως απομεμακρυσμένες περιφέρειες, κατά το πρότυπο των REGIS I και REGIS II;

Με ποιό τρόπο έχει προβλέψει η Επιτροπή να αντισταθμίσει την ενδεχόμενη εξαφάνιση της πρωτοβουλίας REGIS, έχοντας υπόψη τη σπουδαιότητα της χρηματοδοτικής συνεισφοράς της για την οικονομία και την κοινωνία των Καναρίων Νήσων;

Απάντηση της κας Wulf-Mathies εξ ονόματος της Επιτροπής (21 Απριλίου 1998)

Η Επιτροπή προτίθεται να στρέψει την προσοχή της στις απομακρυσμένες περιοχές. Στην πρότασή της για την έκδοση νέων κανονισμών των διαρθρωτικών ταμείων της 18ης Μαρτίου 1998 ((έγγρ. COM(1998) 131 )), προβλέπει πράγματι να αφομοιωθούν ειδικά οι περιοχές αυτές από το στόχο 1, αν και το εσωτερικό εγχώριο προϊόν τους ανά κάτοικο είναι υψηλότερο από 75% του μέσου κοινοτικού όρου.

Όσον αφορά τα μέτρα που εφαρμόστηκαν μέχρι στιγμής στο πλαίσιο του REGIS I και REGIS IΙ, η Επιτροπή προτίθεται να τα εντάξει στα προγράμματα του στόχου 1, με προοπτική τη θεματική τους συγκέντρωση, τη διαχειριστική και διοικητική απλοποίησή τους και τέλος τη μεγαλύτερη αποτελεσματικότητα των μέτρων.

Όσον αφορά το ύψος της κοινοτικής ενίσχυσης, για τις άκρως απομακρυσμένες περιοχές θα πρέπει να γίνει, όπως και στις υπόλοιπες περιοχές που έχουν επιλεγεί για το στόχο 1, προσπάθεια συγκέντρωσης των πόρων του προϋπολογισμού υπέρ του στόχου αυτού.
ΓΡΑΠΤΗ ΕΡΩΤΗΣΗ E-0394/98 υποβολή: Daniela Raschhofer (NI) προς την Επιτροπή (24 Φεβρουαρίου 1998)

Θέμα: Χρησιμοποίηση διαρθρωτικών πιστώσεων για την τήρηση των κριτηρίων του Μάαστριχτ

Ο Πρόεδρος του Ελεγκτικού Συνεδρίου Friedman προέβη πρόσφατα σε δηλώσεις σύμφωνα με τις οποίες η Ισπανία και η Πορτογαλία θα μεταχειρίζονταν διαρθρωτικές πιστώσεις για την τήρηση των κριτηρίων του Μάαστριχτ.

Υπάρχουν συγκεκριμένα στοιχεία, ότι κράτη χρησιμοποιούν διαρθρωτικές πιστώσεις για την τήρηση των κριτηρίων του Μάαστριχτ;

Εάν ναι, ποιά;

Εάν όχι, πώς εξηγείται η δήλωση του Friedman;

Ζητήθηκε η διεξαγωγή ερευνών προς αυτή την κατεύθυνση;

Υπάρχουν αποτελέσματα εξετάσεων του Ελεγκτικού Συνεδρίου προς αυτή την κατεύθυνση;

Κοινή απάντηση του κ. De Silguy εξ ονόματος της Επιτροπής στις γραπτές ερωτήσεις E-0219/98 και E-0394/98 (22 Απριλίου 1998)

Η Επιτροπή δεν διαθέτει πληροφορίες σχετικά με τις έρευνες που πραγματοποίησε το Ελεγκτικό Συνέδριο επί του θέματος, ούτε άλλα στοιχεία που θα μπορούσαν να στηρίξουν τη δήλωση του Προέδρου του Ελεγκτικού Συνεδρίου.
ΓΡΑΠΤΗ ΕΡΩΤΗΣΗ E-1415/98 υποβολή: Riitta Myller (PSE) προς την Επιτροπή (11 Μαΐου 1998)

Θέμα: Δικαίωμα των πολιτών της Ευρωπαοκής Ένωσης να ψηφίζουν στις τοπικές εκλογές των κρατών μελών της Κοινότητας

Όλοι οι πολίτες της Ένωσης πρέπει να τυγχάνουν ίσης μεταχείρισης σε ό,τι αφορά την άσκηση των πολιτικών τους δικαιωμάτων. Οι πολίτες, π.χ., που δεν έχουν πάρει την υπηκοότητα του κράτους μέλους στο οποίο κατοικούν, πρέπει να έχουν ίσα δικαιώματα με τους υπηκόους του κράτους αυτού σε ό,τι αφορά τη συμμετοχή στις δημοτικές εκλογές. Η αναγνώριση των δικαιωμάτων αυτών αποτελεί, τουλάχιστον σε επίπεδο θεμελιωδών αρχών, σημαντικό βήμα στην ενίσχυση της Ευρώπης των πολιτών. Εντούτοις, τα μέτρα που έχουν λάβει ορισμένα κράτη μέλη για τη διασφάλιση των δικαιωμάτων αυτών θεωρούνται ανεπαρκή.

Θα ήθελα να με ενημερώσει το αρμόδιο μέλος της Επιτροπής γιατί δεν έχει δοθεί η δυνατότητα, π.χ., στους κατοικούντες στην Γαλλία υπηκόους άλλων κρατών μελών να ψηφίσουν στις τοπικές εκλογές του εν λόγω κράτους. Το συμπεριληφθέν στη Συνθήκη «δημοτικό δικαίωμα ψήφου» αφορά αποκλειστικά και μόνο τις δημοτικές εκλογές; Δεν θα έπρεπε όλοι οι πολίτες της Ένωσης να έχουν το θεμελιώδες δικαίωμα να ψηφίζουν και σε άλλες εκλογές οι οποίες διεξάγονται σε τοπικό επίπεδο όπως, π.χ., στις περιφερειακές εκλογές και στις εκλογές των διαμερισμάτων της Γαλλίας; Δεν θα έπρεπε τουλάχιστον τα δικαιώματα αυτά, τα οποία προάγουν την υλοποίηση των αρχών του κράτους δικαίου στην Ευρωπαϊκή Ένωση, να ερμηνεύονται σύμφωνα προς τους στόχους για την επίτευξη των οποίων έχουν θεσπισθεί προκειμένου να διασφαλισθεί η δυνατότητα στους πολίτες της Κοινότητας να συμμετέχουν όχι μόνο σε εθνικό αλλά και σε ένα ευρύτερο επίπεδο στη λήψη αποφάσεων των εκπροσώπων;

Επιπλέον, πώς διασφαλίζεται πραγματικά το δικαίωμα των πολιτών της Ένωσης να ψηφίζουν στις δημοτικές εκλογές δεδομένου ότι στην πράξη έχει αποδειχθεί ότι σε χώρες όπως π.χ.η Γαλλία όλοι οι πολίτες της Ευρωπαϊκής Ένωσης δεν έχουν αυτό το δικαίωμα.

Απάντηση του κ. Monti εξ ονόματος της Επιτροπής (10 Ιουνίου 1998)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-316/98 του κ. White κατά την ώρα των ερωτήσεων της συνόδου του Απριλίου 1998 ((Συζητήσεις του Κοινοβουλίου (Απρίλιος 1998). )) του Κοινοβουλίου.
ΓΡΑΠΤΗ ΕΡΩΤΗΣΗ E-0886/98 υποβολή: Bill Miller (PSE) προς την Επιτροπή (26 Μαρτίου 1998)

Θέμα: Πρόσβαση σε έγγραφα τεκμηρίωσης

Στις περιπτώσεις που η Επιτροπή κατέχει έγγραφα που δεν έχει εκπονήσει η ίδια και στα οποία στηρίχθηκε για τη λήψη αποφάσεων, τα έγγραφα αυτά μπορούν να δημοσιοποιηθούν εάν ζητηθεί;

Απάντηση του κ. Santer εξ ονόματος της Επιτροπής (22 Απριλίου 1998)

Η Επιτροπή επιθυμεί να πληροφορήσει το αξιότιμο μέλος του Κοινοβουλίου ότι, σε εφαρμογή του αναφερόμενου στην απάντηση στην γραπτή ερώτηση Ε-885/98 ((ΕΕ C 310 της 9.10.1998, σελ. 144. )) κώδικα συμπεριφοράς σχετικά με την πρόσβαση του κοινού στα έγγραφα της Επιτροπής και του Συμβουλίου, παρέχει πρόσβαση αποκλειστικά στα δικά της έγγραφα και καλεί όσους ζητούν αντίγραφο εγγράφου μη προερχόμενου από τις υπηρεσίες της να απευθυνθούν στον συντάκτη του εγγράφου.